Zagreb, 26. ožujka 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), povodom vlastitih saznanja mogućeg sukoba interesa **dužnosnika Damira Šanteka, glavnog ravnatelja Državne geodetske uprave,** na 120. sjednici, održanoj 26. ožujka 2021., donosi sljedeću

**ODLUKU**

**Postupak za odlučivanje o sukobu interesa protiv dužnosnika Damira Šanteka, glavnog ravnatelja Državne geodetske uprave, neće se pokrenuti, obzirom da iz zaprimljenog očitovanja i dokumentacije nije utvrđeno da bi zapošljavanjem i potpisivanjem Sporazuma o premještaju državne službenice** **……………. u drugo državno tijelo, a koja s njim prema dostupnim podacima kojima raspolaže Povjerenstvo nije u odnosu interesne ili druge bliske povezanosti, dužnosnik počinio povredu neke od odredbi ZSSI-a.**

Obrazloženje

U Povjerenstvu su pod brojem 711-U-3741-P-325/19-01-3 dana 6. studenoga 2019. zaprimljena anonimna prijava mogućeg sukoba interesa podnesena protiv dužnosnika Damira Šanteka, glavnog ravnatelja Državne geodetske uprave, povodom kojih se vodi predmet P-32/19.

U navedenoj se prijavi navodi se da se podnosi protiv navedenog dužnosnika te troje državnih službenika Državne geodetske uprave. Naime, navodi se da je u lipnju 2018. godine raspisan natječaj za redovan i izvanredan postupak prijema u državnu službu na neodređeno vrijeme te da su se na taj natječaj javila četiri, a testiranju pristupila dva kandidata. Ističe se da je komisija za provedbu javnog natječaja odredila da je na prvom mjestu, nakon provedenoga postupka, …………………., koja je primljena u službu na neodređeno vrijeme s probnim rokom od tri mjeseca.

Nadalje se navodi da je navedena službenica bila raspoređena u Državnoj geodetskoj upravi manje od tri mjeseca, jer je odmah premještena u drugo državno tijelo, te se postavlja upit tko je to odobrio i kako je to moguće uz planiranje sredstava državnog proračuna za prijem državnih službenika te zašto Ministarstvo uprave nije poduzelo radnje vezano za taj premještaj.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 28. ZSSI-a propisano je da su ravnatelji državnih upravnih organizacija dužnosnici u smislu navedenog Zakona, stoga je dužnosnik Damir Šantek povodom obnašanja dužnosti ravnatelja Državne geodetske uprave obvezan postupati sukladno odredbama ZSSI-a.

Povjerenstvo je radi ocjene osnovanosti navoda prijave te stjecanja vlastitih saznanja mogućeg sukoba interesa dopisom Broj: 711-I-1908-P-325/19-02-17 od 11. studenoga 2019. od Državne geodetske uprave zatražilo očitovanje na okolnosti je li i kada je navedena službenica zasnovala radni odnos u Državnoj geodetskoj upravi, tko je o tome i u kojem postupku odlučivao, te je li neka druga osoba prethodno bila raspoređena na radnom mjestu na kojem je prema rješenju o rasporedu raspoređena ista službenica, zajedno s pozivom na dostavu cjelokupnu dokumentaciju koja se odnosi na zasnivanje radnog odnosa.

Također, dopisom je zatraženo očitovanje na okolnosti je li u razdoblju od zasnivanja radnog odnosa do dana upućivanja dopisa navedena službenica bila privremeno ili trajno premještena u neko drugo državno tijelo, drugo tijelo s javnim ovlastima ili jedinicu lokalne samouprave, tko je o tome odlučio i zašto je premještena odnosno je li ista i nadalje državna službenica u Državnoj geodetskoj upravi, zajedno sa dokumentacijom o premještaju navedene državne službenice.

Državna geodetska uprava očitovala se dopisom, KLASA:030-01/19-01/39 URBROJ:541-01/1-19-4 od 22. studenoga 2019., u kojem se navodi da je uvidom u osobni očevidnik službenika i namještenika Državne geodetske uprave te raspoloživu dokumentaciju javnog natječajaza izvanredan prijam u državnu službu, utvrđeno da je navedena službenica bila primljena na radno mjesto više upravne savjetnice u Državnu geodetsku upravu, Središnji ured, Sektor za pravne poslove i vođenje ljudskih potencijala, Služba za pravne poslove, po raspisanom javnom natječaju KLASA: 112-02/18-01/03 URBROJ: 541-07-02/7-18-3 od 29. svibnja 2018. objavljenom u „Narodnim novinama“ broj 54 od 13.lipnja 2018. godine.

Navodi se da je u postupku javnog natječaja, Komisija za provedbu javnog natječajadostavila čelniku tijela izvješće o provedenom testiranju, rang listu i ostalu dokumentaciju u skladu sa odredbom članka 17. Uredbe o raspisivanju i provedbi javnog natječaja i internog oglasa u državnoj službi (NN 78/17), te da je ravnatelj Državne geodetske uprave u postupku prijema službenika rješenjem KLASA: UP-I-112-02/18-02/11 URBROJ: 541-07-02/7-18-2 od 11. srpnja 2018. godine odlučio u prijemu kandidatkinje …………….. na radno mjesto u državnu službu.

Također se iznosi da je sukladno odredbi članka 52. stavka 4. Zakona o državnim službenicima, po izvršnosti rješenja o prijemu, imenovana raspoređena rješenjem o rasporedu KLASA: UP-I-112-02/18- 03/87 URBROJ: 541-07-02/1-18-2 od 7. kolovoza 2018. godine na radno mjesto više upravne savjetnice u Državnu geodetsku upravu, Središnji ured, Sektor za pravne poslove i vođenje ljudskih potencijala, Službu za pravne poslove, počevši od 8. kolovoza 2018. godine te da je radno mjesto 7.1/2 viši upravni savjetnik bilo upražnjeno u trenutku raspisivanja natječaja.

U očitovanju se navodi da je dopisom Hrvatskog sabora KLASA: 112-02/18-01/19 URBROJ: 6544-3-18-2 od 9. kolovoza 2018. dostavljen Sporazum o trajnom premještaju navedene službenice KLASA: 112-01/18-01/110 URBROJ: 541-07-02/1-18- 3 od 9. kolovoza 2018. te da je temeljem istog Sporazuma, u skladu sa odredbama Zakona o državnim službenicima, navedena službenica trajno premještena u Stručnu službu Hrvatskog sabora sa danom 9. kolovoza 2018., odnosno ista više nije državna službenica raspoređena u Državnoj geodetskoj upravi.

Očitovanju su priloženi tekst javnog natječaja KLASA: 112-02/18-01/03 URBROJ: 541-07-02/7- 18-3 od 29.svibnja 2018.g., objavljen u „Narodnim novinama“ broj 54/18. kojim je raspisan javni natječaj za prijam u državnu služnu u Državnu geodetsku upravu za 14. radnih mjesta, među kojima je pod točkom 5. navedeno radno mjesto više upravne savjetnice u Središnjem uredu, Sektor za pravne poslove i vođenje ljudskih potencijala, Služba za pravne poslove, koji je javni natječaj raspisao dužnosnik Damir Šantek, ravnatelj, Opis poslova radnog mjesta, pravni izvori za pripremanje kandidata za testiranje i podaci o plaći KLASA: 112-02/18-01/03 URBROJ: 541-07-02/7-18-4 od 29.svibnja 2018., prijave na javni natječaj za navedeno radno mjesto višeg upravnog savjetnika u Državnoj geodetskoj upravi, podnesene od strane četvero kandidata, među kojima i navedene službenice, Odluka o imenovanju komisija za provedbu javnog natječaja redovan i izvanredan prijam KLASA: 112-02/18-01/03 URBROJ: 541-07-02/7-18-61 od 29. lipnja.2018.g., Poziv na testiranje KLASA: 112-02/18-01/03 URBROJ: 541-07-02/7-18-62 od 29. lipnja 2018., Izvješće o provedenom testiranju KLASA: 112-02/18-01/03 URBROJ: 541- 07-02/7-18-71 od 9. srpnja 2018., u kojem se navodi da su testiranju (provjeri znanja, sposobnosti i vještina) za navedeno radno mjesto pristupile dvije osobe te je …………………… najbolje ocijenjena, pisani test navedene službenice, Obavijest o izboru kandidata KLASA: 112-02/18-01/03 URBROJ: 541-07- 02/7-18-74 od 8. srpnja 2018., uputnica za utvrđivanje zdravstvene sposobnosti, uvjerenje o zdravstvenoj sposobnosti radnika, uvjerenje da se protiv kandidatkinje ne vodi kazneni postupak, rješenje o prijmu u državnu službu KLASA: UP-I-112-02/18-02/11 URBROJ: 541-07-02/7-18-2 od 11. srpnja 2018., koje je donio dužnosnik Damir Šantek rješenje o rasporedu na radno mjesto KLASA: UP-I-112-02/18-03/87 URBROJ: 541-07-02/1-18-2 od 7. kolovoza 2018., doneseno od dužnosnika Damira Šanteka, kojim se kao dan početka rada utvrđuje 8. kolovoza 2018., dopis Hrvatskog sabora KLASA: 112-02/18-01/19 URBROJ: 6544-3-18-2 od 9. kolovoza 2018.g., potpisan od strane dužnosnika Davora Orlovića, tajnika Hrvatskog sabora, kojim se dostavlja Sporazum KLASA: 112-01/18-01/110 URBROJ: 541-07-02/1-18-3 o premještaju navedene državne službenice, te rješenje o premještaju KLASA: UP-I-112-02/18-03/91 URBROJ: 541-07- 02/1-18-3 od 9. kolovoza 2018., koji je donio dužnosnik Damir Šantek.

Uvidom u navedeni Sporazum, koji je ispred Državne geodetske uprave 9. kolovoza 2018. potpisao dužnosnik Damir Šantek, utvrđeno je da se službenica …………….. trajno premješta, po potrebi službe, na radno mjesto u Stručnu službu Hrvatskog sabora s danom 9. kolovoza 2018., od kada ostvaruje sva prava i obveze koja proizlaze iz državne službe u Hrvatskom saboru.

Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka Zakona propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 7. stavkom 1. podstavkom c) ZSSI-a kao jedno od zabranjenih djelovanja dužnosnika, dužnosnicima je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Člankom 76. stavkom 1. Zakona o državnim službenicima („Narodne novine“, broj 92/05., 107/07., 27/08., 34/11., 49/11., 150/11., 34/12., 49/12., 37/13., 38/13., 138/15., 61/17., 70/19. i 98/19.) propisano je da državni službenik može po potrebi službe biti premješten na drugo radno mjesto u istom ili drugom državnom tijelu, u istom ili drugom mjestu rada, ali samo na radno mjesto za koje je propisan isti stupanj obrazovanja i potrebno radno iskustvo u jednakom ili dužem trajanju. Iznimno, državni službenik može uz njegovu suglasnost biti premješten na radno mjesto za koje je propisano radno iskustvo u kraćem trajanju.

Stavkom 2. istog članka Zakona propisano je da se premještaj po potrebi službe temelji na slobodnoj ocjeni čelnika tijela da se državni službenik premjesti s jednog radnog mjesta na drugo, a naročito u slučajevima popunjavanja upražnjenog radnog mjesta, čiji se poslovi moraju obavljati bez prekida, potrebe povećanja broja izvršitelja zbog povećanog opsega posla, bolje organizacije rada, potrebe za angažiranjem drugog državnog službenika na određenom radnom mjestu radi pravodobnog efikasnijeg obavljanja određenih poslova i zadataka.

Iz zaprimljenog očitovanja i dokumentacije, utvrđeno je da je državna službenica ………………….. po javnom natječaju objavljenom u „Narodnim novinama“, kao jedan od dvoje kandidata za radno mjesto za koje je podnijela prijavu, pristupila testiranju vještina, znanja i sposobnosti provedenog od posebno imenovane komisije, gdje je bila najbolje ocijenjena. Dužnosnik Damir Šantek donio je rješenje o prijemu od 11. srpnja 2018., kojim je primljena u radni odnos u navedenom državnom tijelu, kao i rješenje o rasporedu od 7. kolovoza 2018. kojim je raspoređena na radno mjesto u Državnu geodetsku upravu, Središnji ured, Sektor za pravne poslove i vođenje ljudskih potencijala, Služba za pravne poslove, s početkom rada 8. kolovoza 2018.

Nakon što je dopisom Hrvatskog sabora od 9. kolovoza 2018. Sporazum o trajnom premještaju državnog službenika zaprimljen u Državnoj geodetskoj upravi, isti je sukladno Zakonu o državnim službenicima, potpisan navedenog dana od strane dužnosnika Damira Šanteka, čime je državnoj službenici prestala služba u tom državnom tijelu te je trajno premještena na radno mjesto u Stručnu službu Hrvatskog sabora s danom 9. kolovoza 2018., iz čega proizlazi da je nakon provedenog javnog natječaja, a prije premještaja u drugo državno tijelo, samo jedan dan bila raspoređena u Državnoj geodetskoj upravi.

Povjerenstvo nije tijelo koje bi bilo ovlašteno ocjenjivati zakonitost provedbe javnog natječaja za prijam u državnu službu niti zakonitost, odnosno opravdanost premještaja državnog službenika iz jednog u drugo državno tijelo, o čemu odlučuju čelnici državnih tijela, kao niti ispitivati jesu li državna tijela predvidjela proračunska sredstva za prijam novih službenika i poduzela druge zakonski propisane radnje prije same provedbe postupka javnog natječaja, što je u nadležnosti upravne inspekcije.

Ukoliko bi dužnosnik donio odluku, kojom je neka osoba primljena u državnu službu ili se odmah po primitku premješta u drugo državno tijelo, a s njom postoji određeni odnos povezanosti zbog kojeg ne može postupati nepristrano, dužnosnik bi postupao suprotno načelima obnašanja javnih dužnosti, a ako bi odluku donio samostalno i diskrecijski, moglo bi se raditi i o zabranjenom djelovanju dužnosnika propisanom člankom 7. ZSSI-a.

Obzirom da je u ovome slučaju radnje vezane za službenički status državne službenice u Državnoj geodetskoj upravi donio dužnosnik Damir Šantek, ravnatelj navedenog državnog tijela, i to rješenje o prijemu te rješenje o rasporedu državne službenice, kao i da je potpisao Sporazum, čime se usuglasio s njezinim trajnim premještajem u drugo državno tijelo, Povjerenstvo je razmatralo postoje li okolnosti na njegovoj strani iz kojih bi proizlazila sumnja u njegovu objektivnost i nepristranost kada je donosio takve odluke.

U samoj prijavi ne iznose se okolnosti koje bi ukazivale da se navedena državna službenica nalazi u odnosu interesne ili druge bliske povezanosti s dužnosnikom, kao što isto ne proizlazi ni iz sadržaja zaprimljenih očitovanja i dokumentacije, a takav odnos nije također niti na bilo koji drugi način poznat Povjerenstvu.

Stoga Povjerenstvo nije utvrdilo da je premještajem državne službenice u drugo državno tijelo, i to jedan dan nakon što je raspoređena na radno mjesto u Državnu geodetsku upravu, došlo do povrede neke od odredbi ZSSI-a, te se postupak protiv dužnosnika Damira Šanteka, ravnatelja Državne geodetske uprave, neće pokrenuti.

U odnosu na situaciju mogućeg sukoba interesa u kojoj bi se našli državni službenici navedeni u prijavi, koji su eventualno poduzimali radnje u postupku provedbe javnog natječaja, postupanje i nadležna tijela u takvoj situaciji propisana su odredbama Zakona o državnim službenicima.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Damir Šantek, elektronička dostava
2. Podnositelj prijave
3. Objava na internetskoj stranici Povjerenstva
4. Pismohrana